
ДО

ОБЩИНСКИ СЪВЕТ

ГРАД ЗЛАТОГРАД
ОТЧЕТ ЗА ДЕЙНОСТТА НА МКБППМН – ЗЛАТОГРАД ПРЕЗ 

2024 ГОДИНА

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,


На вашето внимание предоставям отчет за дейността на МКБППМН – Златоград, за 2024 година.

В своята си дейност, МКБППМН акцентира, върху превантивната си роля като средство за влияние върху поведението на подрастващите. Превенцията на противообществени прояви е обща функция на всички институции работещи с деца и младежи, която и през изминалата година беше активно развивана в училища, образователни институции и социални центрове, детска педагогическа стая, отдел „Закрила на детето”, спортни клубове, читалища и НПО. 

Съгласно чл.6, ал.2 от ЗБППМН, Местната комисия (МК) за БППМН Златоград се състои от четиринадесет души: председател - зам.-кмет; зам.-председател; секретар и единадесет членове. В състава на комисията са включени директорите на училищата от Община  Златоград, директорите на Център за обществена подкрепа и Център за подкрепа за личностно развитие, директор на дирекция в Общинска администрация, той и юрисконсулт, инспектор ДПС, психолог и началник отдел „Закрила на детето”. Съставът на Местната комисия е определен със Заповед на Кмета на общината.

Комисията реализира мерки, свързани с осъществяване на контролни функции, организиране и провеждане на мероприятия и инициативи, които са насочени към превенцията на противообществени прояви и асоциално поведение на малолетните и непълнолетните, насърчаване на здравословния начин на живот и активното спортуване, справяне с агресията в училищна и извънучилищна среда, придобиване на социални компетенции, осъществяване на обществен надзор от обществени възпитатели.  

През 2024 година бяха реализирани множество дейности и мероприятия, проведени бяха много и различни инициативи, които провокираха интереса на малолетните и непълнолетните в общината: 
· Благотворителен концерт с ученици: „Пролетна приказка за доброто“, в който децата подкрепиха дете в нужда от Златоград. Освен възможността да представят своя талант на сцената, децата формираха ценности като емпатия и грижа за ближния.

· Ученическо състезание по безопасност на движението по пътищата. Състезанието имаше за цел да подпомага възпитанието и обучението на учениците в култура на поведение на пътя, която е свързана със спазването на общовалидните правила и норми за лична и колективна безопасност;

· Провеждане на традиционния конкурс за рисунка „С очите си видях бедата“, в партньорство с ЦПЛР, в който учениците пресъздадоха бедствията и бедите в света през своя поглед, показаха завидни умения в изобразителното изкуство;
· Участие на ученици в Пролетната кампания „По–чист, по-зелен и цветен Златоград“, с вече традиционното засаждане на дървета, в централната част на града. Младежите обогатиха зелената система в града с нови декоративни дървета; Целта на инициативата беше да се изгради у подрастващите отговорност към природата и отношение към зелената система в общината;
· Ученическо състезание за защита при бедствия, аварии и извънредни ситуации. Целта на мероприятието беше младежите да се запознаят с основни правила в кризисни моменти, да покажат своите знания и умения по темата;
· Проведе се великденска работилница, в която децата боядисваха яйца и се забавляваха в двора на Църква „Св. Георги“ гр. Златоград. Целта на мероприятието беше запазване и предаване на великденските традиции и християнските ценности;
· Проведе се Спортен празник „Да бъдем активни, а не агресивни! Здрави, бодри и щастливи, усмихнати и игриви“. На стадион „Златоград“, деца и родители, заедно се забавляваха и състезаваха помежду си, в атрактивни спортни игри. 
· Вечер на българското кино в Златоград. На открито се прожектира хитов български филм. Целта на инициативата беше младите хора и от по-малките общини, като Златоград и населените места, където няма изградени киносалони, да имат възможност да осъществят среща с българското кино, да усетят магията на този вид изкуство, да се увлече интереса и вниманието на младежите от общината към различните сфери на изкуството;

· Детски турнир по футбол, в което спортно мероприятия взеха участие стотици деца, както от Златоград, така и от цяла България, част от превантивните инициативи със спортна насоченост; 

· Провеждане на традиционната Международна лятна академия за изкуство и млади таланти „Огънят на Орфей“. Академията предостави възможност на деца и младежи да развият своите таланти и да се докоснат до професионални музиканти и преподаватели;

· Организиране и провеждане на театрална постановка „Тайната вечеря на Дякона Левски“. Целта на мероприятието беше да се увлече вниманието и интереса на младите хора към театралното изкуство, да се срещнат още веднъж със свещената личност на Дякона, представена по друг, различен начин. С реализирането на представлението, успяхме да почетем и един велик златоградски актьор – В. Чаушев, чиято личност е пример за всички млади хора в Златоград.
· Провеждане на традиционния конкурс „Моя България“, организиран от ЦПЛР, за рецитал на патриотични стихотворения, по случай 1 ноември – Ден на народните будители;
· Коледен детски турнир по плуване „В басейна сме активни, плуваме и сме силни, без да сме агресивни!“, в партньорство с Плувен клуб Златоград;
· Детски сценични изяви в представлението „Коледна бъркотия“, по повод запалването на светлините на коледната елха в Златоград, проведено в голямата зала на ОНЧ „Просвета 1908“ гр. Златоград.
Рискова характеристика на обстановката в Община Златоград:
· На територията на Община Златоград, през 2024 г., няма необхванати деца и ученици подлежащи на подлежащи на задължително предучилищно и училищно образование. Членове на МКБППМН, участват в екипа при изпълнението на Механизма за съвместна работа на институциите по обхващане и задържане в образователната система на деца и ученици в задължителна предучилищна и училищна възраст,
· На територията на Община Златоград няма малолетни и непълнолетни лица, самоопределящи се към ромската общност или към други малцинства;

· На територията на общината няма малолетни и непълнолетни лица, настанени във Възпитателно училище-интернат (ВУИ) и Социално-педагогически интернат (СПИ). 

· На територията на Община Златоград няма регистрирани малолетни и непълнолетни лица, принадлежащи към радикални и екстремистки групи;

· Няма лица извършили криминални деяния по расистки подбуди или като резултат от споделяне на екстремистки идеи. 

· Няма регистрирани малолетни и непълнолетни лица, извършили противообществени прояви и насилие, мотивирани от етническа и верска омраза.

· Не са регистрирани и установявани криминални деяния от футболни агитки (ултраси);

· Няма регистрирани просещи и скитащи малолетни или непълнолетни лица от община Златоград.
И през миналата година е указвана подкрепа на семейства, които срещат проблеми при възпитанието на децата си. В повечето случаи проблемите са от социално естество и са предизвикани от затруднено общуване между родител и дете, което води до прекъсване на контакта и обратната връзка помежду им. Усилията на всички членове на комисията и обществените възпитатели са насочени към работа за подобряване на тази връзка. 
Спортът също се явява ефикасна мярка за превенция на противообществените прояви и за корекция на асоциалното поведение на децата и младежите. Над сто и петдесет младежи (малолетни и непълнолетни) участват в извънкласни спортни мероприятия и тренировъчно-състезателен процес на спортните клубове в общината, които ангажират пълноценно свободното им време. Добрата спортна база в общината предоставя достатъчно възможности за изяви на всички малолетни и непълнолетни, а ползването на базата, за всички ученици, е напълно безплатна.  

· През 2024 година не са регистрирани случаи на непълнолетни лица, от Община Златоград, с притежание на наркотични вещества, с изключение на едно непълнолетно лице, с постоянен адрес в град София.
· За миналата година има четири регистрирани нарушения по Закона за закрила на детето, в частта за неспазване на вечерен час за пребиваване в питейни заведения и обществени места  на малолетни и непълнолетни, с наложени актове на родителите. Провеждани са профилактични беседи с непълнолетните и техните родители. 
· В Община Златоград няма регистрирани деца, с асоциално поведение, поставени под настойничество и попечителство. 

· Няма случаи и на условно осъдени непълнолетни, при които съдът е информирал МКБППМН за организиране на възпитателни грижи. 

· През 2024 г. няма осъдени на пробация малолетни и непълнолетни.

През 2024 година, в МКБППМН Златоград беше образувано и разгледано едно Възпитателно дело. Обект на възпитателното дело беше едно непълнолетно лице. Поради липса на преки доказателства за извършване на противообществена проява от непълнолетния и на основание чл.21, ал.1, т.4 от ЗБППМН, Възпитателното дело беше прекратено.

 При разглеждане на Възпитателното дело, всички предвидени в ЗБППМН лица, са присъствали на заседанието.
 Взаимодействие на МКБППМН с другите институции

Училищата в общината предоставят разнообразни извънкласни форми за ангажиране на свободното време на малолетните и непълнолетните ученици. Активно съдействат на Местната комисия за реализиране на различни обществени, спортни и културни мероприятия и инициативи. Училищата, директорите и учителите се явяват изключително важен участник и партньор за превенцията и противодействието на противообществените прояви на малолетните и непълнолетните. Във всички училища се провеждат беседи, по отношение на детската престъпност, проявата на агресия в училище, вредата от употребата на алкохол и тютюнопушенето и по други теми, както от класните ръководители, така и от обществените възпитатели.   

Активна работа с малолетни и непълнолетни  се отчита и в дейностите на читалищата, Център за подкрепа за личностно развитие, Център за обществена подкрепа, които дават положителни резултати в насока превенция на противообществените прояви. 

На високо ниво е и работата със спортните клубове в общината, които организират тренировъчен и състезателен процес за много деца и младежи. 
Читалищата на територията на Община Златоград дават възможност за изява на децата и младежите чрез своята богата самодейна програма.

Непрекъсната е и връзката на Комисията с Районно управление Златоград и отдел „Закрила на детето“.
Обществени възпитатели

Обществените възпитатели също продължиха да провеждат своите срещи и беседи с деца и младежи, при които съществува потенциална опасност от влияние с криминогенен характер, посещаваха училищата, където главно извършваха своята дейност. И през 2024 г., активна работа с деца и младежи бе осъществявана от обществени възпитатели, които организираха превантивната си работа чрез спортни занимания, в които се включиха много ученици. Освен, че са ангажирани с конкретна работа, свързана с отделни малолетни и непълнолетни лица, обществените възпитатели провеждат профилактични беседи по различни теми, с групи от деца, при които има рисково поведение, а също така, понякога и с родителите им. 

Груповата превантивна работа с ученици, която също осъществяват обществените възпитатели, е важна предпоставка за недопускане на противообществени прояви, а доказателство за това са изключително малкия брой образувани възпитателни дела, спрямо малолетни и непълнолетни. Ниските нива на детската престъпност в Община Златоград, със сигурност се дължи и на добрата превантивна работа, която осъществяват обществените възпитатели към МКБППМН.

Темите, по които работят са насочени към профилактика на агресивното поведение, превенция на употребата на психоактивни вещества, населението между учениците, спазване на училищните правилници, приятелските взаимоотношения, интернет зависимости и безопасно общуване в мрежата, здравословен начин на живот, мотивиране за учене и редовно посещаване на учебните занятия, активни занимания с различни видове спорт – тенис на корт, футбол, баскетбол, волейбол, фитнес и др.

 Обществените възпитатели участват и имат важна роля и при организацията и провеждането на различни превантивни спортни, културни, социални и др. вид мероприятия, които Местната комисия инициира. Към МКБППМН – Златоград , в различни периоди от годината, бяха назначени петима обществени възпитатели, които изпълняваха задълженията си на територията на общината. 

От изключително важно значение за превенцията и откриването на симптоми за извършване на противообществени деяния е работата в училищата. Всички директори и класни ръководители съдействат на обществените възпитатели при изпълнението на техните задължения и активно подпомагат работата на комисията при ранната диагностика на противообществени прояви, както и при работата с малолетни и непълнолетни с регистрирани такива.
Изразходени  средства  през 2024 г.
	1.


	Средства, по Наредба №2, за възнагражденията на обществените възпитатели – 5 броя преминали през годината
	21 554 лв.

	2.
	Средства за издръжка на Местната комисия и превенция – консумативи, канцеларски материали и за дейности по превенция на противообществени прояви и организиране на инициативи и мероприятия.
	14 176 лв.


	
	Общо средства за 2024 година
	35 730 лв.


С уважение, 

ЕЛМИРА УГОРЛИЕВА-ПЕХЛИВАНОВА
Председател на МКБППМН Златоград
 
Изготвил:
Любомир Ангелов

Директор на дирекция ХД, Б, О и ООС,

той и Секретар на МКБППМН

